1944 (pjesma)
1944 () pesma je koju je napisala i koju izvodi ukrajinska pevačica Džamala. Ovom pesmom je predstavljala Ukrajinu na Pesmi Evrovizije 2016, te pobedila osvojivši ukupno 534 poena.

Pozadina i tekst 
Tekst pesme 1944 opisuje deportaciju Krimskih Tatara koju je 1940-ih godina sprovodio Sovjetski savez pod vođstvom Josifa Staljina, zbog njihove navodne saradnje sa Nacistima. Džamala je bila posebno inspirisana pričom svoje prabake Nazilkane, koja imala oko 25 godina kada su je zajedno sa njenih petoro dece deportovali u zabačene delove Centralne Azije. Jedna od njenih ćerki nije preživela putovanje. Džamalin pradeda se borio u Drugom svetskom ratu na strani tadašnje Crvene armije, pa tako nije mogao da zaštiti svoju porodicu.

Refren pesme se peva na krimskotatarskom jeziku i čine ga reči iz krimskotatarske narodne pesme Ey, güzel Qırım koju je Džamala čula od svoje prabake, što simbolizuje gubitak mlade osobe koja je sprečena da živi u svojoj domovini. U pesmi se može čuti instrument duduk koji svira Aram Kostandijan, kao i korišćenje pevačkog stila pod imenom mugam.

Nacionalni izbor i Pesma Evrovizije 

Ukrajina se povukla sa Pesme Evrovizije 2015, kao razlog navodeći nedostatak novca. Posle odluke da se vrati na takmičenje godine 2016, započet je proces odabira predstavnika Ukrajine; u saradnju su ušli državni javni emiter NTKU i privatna televizija STB. Džamala je najavljena kao jedan od osamnaest kandidata na takmičenju za izbor ukrajinskog nacionalnog predstavnika. Nastupila je u prvom polufinalu 6. februara 2016. godine, kada pobeđuje i po ocenama žirija i po glasovima publike, prolazeći tako u finale u Ukrajini. U finalu održanom 21. februara završila je na drugom mestu po ocenama žirija i prvom po glasovima publike, čime deli plasman sa Hardkisom i njihovom pesmom Helpless (). Međutim, Džamala je proglašena pobednicom zato što teleglasanje ima prednost nad onim žirija. Dobila je 37,77 % od više od 382.000 glasova publike.

Džamala je predstavljala Ukrajinu na Pesmi Evrovizije 2016, nastupajući u drugoj polovini drugog polufinala. 1944 je prva pesma na Evroviziji koja ima tekst (deo teksta) koji je na krimskotatarskom jeziku. U finale je ušla osvajajući drugi najbolji rezultat u teleglasanju i drugo mesto po ocenama žirija.

Optužbe za politizaciju 
U intervjuu koji je februara 2016. godine dala za Gardijan, Džamala je rekla da ju je pesma takođe podsećala na njen porodični život na današnjem Krimu, tvrdeći kako su od Ruske aneksije Krima 2014. godine „Krimski Tatari na okupiranoj teritoriji”; tekst pesme, međutim, ne pominje ovu aneksiju. Pravila Evrovizije zabranjuju tekstove pesame koji bi mogli da se opišu kao „politički sadržaj”.

Neposredno nakon odabira ove pesme, neki ruski političari — kao i vlasti na Krimu — optužili su ukrajinske organe vlasti da se pesma koristi za „napad na Rusiju” i „isticanje tragedije Tatara da bi se evropskim gledaocima stvorila lažna slika navodnog sramoćenja Tatara na ruskom Krimu”.

U tvitu koji je 9. marta 2016. godine postavila Evropska radiodifuzna unija, rečeno je da ni naslov ni tekst pesme ne sadrži „politički govor” te tako ne krši nijedno od pravila Evrovizije, čime je dopušteno da pesma ostane na takmičenju.

Pesma Evrovizije 
Pesma je pobedila na Pesmi Evrovizije 2016, osvojivši ukupno 534 poena.

Nacionalni žiri je sa 320 poena kao učesnika sa najboljom pesmom izabrao Australiju, dok je publika sa 361 poenom kao pobednika izabrala Rusiju. Rezultat teleglasanja Ukrajini je doneo 323 poena, što je nakon sabiranja sa 211 poena od ocena žirija bilo dovoljno za prvo mesto, i to sa sveukupnim rezultatom od 534 poena, Australijom na drugom te Rusijom na trećem mestu.

Kritički prijem 
Pre finala na ukrajinskom nacionalnom izboru, pesma 1944 je dobila 8,33/10 poena od žirija evrovizijskog bloga Viviblogs, što je najbolja ocena među šest finalista u Ukrajini.

Album

Tabele

Istorija objavljivanja

Vidi još 
 N'oubliez pas; Lisa Anžel, 2015.
Pesme na Evroviziji sa političkim kontroverzama
 Face the Shadow (ranije Don't Deny); Džinijalodži, 2015.
 We Don't Wanna Put In; Stepane i 3G, 2009.
 Push the Button; Tipeks, 2007.
 Panagia Mou, Panagia Mou; Mariza Koh, 1976.

Napomene

Reference

Spoljašnje veze 
 1944 — tekst na eurovision.tv

 
 

Pjesme 2016.
Pobjedničke eurovizijske pjesme
Eurovizijske pjesme Ukrajine
Authority control 2